**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.10.2020, ora 08.00 – 13.10.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.10.2020, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 12.10.2020, la ora 14:00, atenţionarea hidrologică nr. 62-COD GALBEN, valabilă în intervalul 13.10.2020, ora 06:00-14.10.2020, ora 10:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale COTELOR DE ATENŢIE pe**

râurile din bazinele hidrografice: Mureş –afluenţii aferenţi sectorului aval confluenţӑ Târnava **(judeţele: Alba, Sibiu, Hunedoara şi Arad)**, Timiş – bazin superior şi afluenţi bazin mijlociu şi inferior **(judeţele Caraş Severin şi Timiş),** Cerna – bazin superior şi afluenţi bazin mijlociu şi inferior **(judeţele: Gorj şi Caraş Severin)**, Jiu – bazin superior amonte S.H. Sadu şi afluenţii aferenţi mici sectorului aval S.H. Sadu – amonte S.H. Rovinari **(judeţele: Hunedoara şi Gorj),** Motru – bazin superior şi afluenţi bazin mijlociu şi inferior **(judeţele: Gorj şi Mehedinţi),** Gilort – bazin superior şi afluenţi bazin mijlociu şi inferior **(judeţul Gorj),** Olt– afluenţii aferenţi sectorului aval S.H. Hoghiz – amonte Ac Ioneşti **(judeţele: Braşov, Sibiu, Vâlcea şi Argeş),** Olteţ – bazin superior **(judeţele: Gorj şi Vâlcea)**, Argeş – bazin superior, Dâmboviţa – bazin superior **(judeţele: Argeş şi Dâmboviţa)**, Ialomiţa – bazin superior şi afluenţi bazin mijlociu şi inferior **(judeţele: Dâmboviţa, Prahova, Buzău şi Ialomiţa),** Buzău – bazin superior şi afluenţi bazin mijlociu şi inferior **(judeţele: Covasna, Braşov, Buzău şi Prahova).**

**Atenţionarea hidrologică COD GALBEN vizează în principal fenomenele de scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, care se pot produce cu probabilitate și intensitate mai mare în intervalul 13.10.2020, ora 11:00–13.10.2020, ora 18:00 pe unele râuri mici din judeţele: Caraş Severin, Gorj, Dâmboviţa şi Prahova.**

Această atenţionare hidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor: ALBA, ARAD, ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA*, *GORJ, HUNEDOARA, IALOMIŢA, MEHEDINŢI, PRAHOVA, SIBIU, TIMIŞ şi VÂLCEA (16 prefecturi) – COD GALBEN.*

**Debitele au fost,** **în general, în scădere**, exceptând râurile din bazinele hidrografice: Jiu, Vedea, Argeş, Ialomiţa, Putna, Râmnicu Sărat, Bistriţa, Moldova, Suceava, Prut, bazinul inferior al Oltului, bazinul superior şi mijlociu al Trotuşului şi cele din Dobrogea, unde au fost staționare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Tur, Crișuri, Bega, Timiș, Bârzava, Caraș, Nera, Siret (exceptând Bistriţa şi Bârladul), Prut, bazinul superior și mijlociu al Oltului şi bazinul mijlociu și inferior al Mureșului (cu excepția Târnavelor).

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general în creştere.**

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale și creşteri mai importante de debite şi niveluri pe unele râuri mici din zonele de deal și munte din jumătatea de sud a ţării datorită precipitațiilor mai însemnate cantitativ, sub formă de aversă, prognozate.

**DUNĂRE**

**Debitul la intrarea în ţară** (secţiunea Baziaş) **în intervalul 12-13.10.2020 a fost staţionar, având valoarea de 5200 m3/s**, peste media multianuală a lunii **octombrie (3850 m3/s).**

În aval de Porţile de Fier debitele au fost staționare la Gruia, în scădere pe sectorul Calafat-Corabia și în creștere pe sectorul Turnu Măgurele-Tulcea.

**Debitul la intrarea în ţară** (secţiunea Baziaş) **va fi în scădere (5100 m3/s).**

În aval de Porţile de Fier debitele vor fi în scădere pe sectorul Gruia-Zimnicea şi în creştere pe sectorul Giurgiu-Tulcea.

**2.** **Situaţia meteorologică în intervalul 12.10.2020, ora 08.00 –13.10.2020, ora 06.00**

**Administraţia Naţională de Meteorologie (A.N.M.) a emis la data de 12.10.2020, la ora 12.00, atenţionarea meteorologică nr. 129-COD GALBEN, vizând intensificări ale vântului și ploi însemnate cantitativ, compusă din două mesaje, astfel:**

**MESAJ 1: în intervalul 12.10.2020, ora 21:00-13.10.2020, ora 09:00,** în Banat, Oltenia, sudul Transilvaniei și al Crișanei, precum și în vestul și nordul Munteniei, vântul va avea temporar intensificări cu viteze de 55...65 km/h, iar pe crestele Carpaților Meridionali și de Curbură va sufla tare, cu rafale ce vor depăși 90...100 km/h. În vestul și sud-vestul teritoriului va ploua, iar în județele ***Arad, Timiș, Caraș-Severin și Mehedinți,*** ploile vor avea și caracter torențial și se vor acumula cantități de apă ce vor depăși local 25 l/mp și izolat 40 l/mp.

***Notă:*** *În partea a doua a intervalului vântul se va intensifica și în centrul țării, unde rafalele vor fi în general între 50 și 60 km/h.*

**MESAJ 2: în intervalul 13.10.2020, orele 09:00-21:00,** vântul va sufla tare la munte, cu rafale de peste 100...130 km/h, cu precădere în zona înaltă a Carpaților Meridionali și Orientali. Temporar vor fi intensificări și în restul țării, cu viteze în general între 55...65 km/h, iar local în Transilvania, Muntenia, Dobrogea și Moldova de peste 70…80 km/h. În cea mai mare parte a țării temporar va ploua. Ploile vor avea și caracter torențial, iar în regiunile sudice, estice și centrale vor fi însoțite de descărcări electrice și izolat de grindină. Cantitățile de apă vor depăși 25…30 l/mp și pe arii restrânse 40…60 l/mp.

***Notă:*** *Marți, vremea se va răci accentuat în vest, sud-vest și local în centru, unde va deveni deosebit de rece pentru această dată, iar în zona montană înaltă, trecător, se vor semnala precipitații mixte. În cursul nopții de marți spre miercuri și pe parcursul zilei de miercuri, vor mai fi intensificări ale vântului în nord-vest și la munte, precum și precipitații sub formă de lapoviță și ninsoare, îndeosebi pe crestele Munților Apuseni și ale Carpaților Orientali.*

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor:*

*-ALBA, ARAD, ARGEŞ, BRAŞOV, BUZĂU, CARAŞ-SEVERIN, DÂMBOVIŢA, DOLJ, GORJ, HUNEDOARA, MEHEDINŢI, OLT, PRAHOVA, SIBIU, TELEORMAN, TIMIŞ şi VÂLCEA (17 prefecturi)-COD GALBEN* (mesaj 1);

*-toate prefecturile**(42 de prefecturi)-COD GALBEN* (mesaj 2).

**În ţară,** vremea a fost mai caldă decât în mod normal pentru această dată în cea mai mare parte a teritoriului. Ziua cerul a fost variabil, iar în prima parte s-a semnalat ceață sau nebulozitate joasă local în est, în centru și izolat în sud și în sud-vest, iar în Moldova a fost asociată izolat cu burniță. Din orele serii cerul s-a înnorat treptat în jumătatea de vest a țării. Au fost mai ales averse în Banat, cea mai mare parte a Crișanei și a Olteniei și izolat în vestul Munteniei și în zona montană. Cantitățile de apă, prin acumulare, au depășit local 15 l/mp și izolat 30 l/mp în extremitatea vestică a țării. Vântul a suflat slab și moderat, cu unele intensificări în sud-vest, sud-est, dar mai ales la munte, la altitudini mari, unde s-au depășit viteze de 90...100 km/h. Temperaturile maxime au fost cuprinse între 15 grade la Sânnicolau Mare și Jimbolia și 27 de grade la Zimnicea și Giurgiu. La ora 06.00, se înregistrau valori termice cuprinse între 5 grade la Toplița și Miercurea Ciuc și 21 de grade la Mangalia, Constanța, Constanța-dig, Sulina și Gura Portiței.

**Observație:** în intervalul de diagnoză au fost în vigoare 6 atenționări cod galben pentru fenomene meteorologice periculoase imediate: 4 emise de SRPV Sibiu, 1 de SRPV Cluj Napoca și 1 de SRPV Bacău.

**La Bucureşti,** vremea a fost în continuare mai caldă decât în mod obișnuit pentru această dată. Cerul a fost variabil, iar vântul a suflat slab și moderat. Temperatura maximă a fost de 25 de grade la Afumați și Băneasa și 26 de grade la Filaret, iar la ora 06.00 se înregistrau 16 grade la toate stațiile meteo.

**3. Prognoza meteorologică în intervalul 13.10.2020, ora 08.00–14.10.2020, ora 8.00**

**În ţară, v**remea se va răci accentuat în vest, sud-vest și local în centru, unde va deveni deosebit de rece pentru această dată, iar în restul teritoriului se va menține mai caldă decât în mod obișnuit. **Cerul va avea înnorări, iar în cea mai mare parte a țării temporar va ploua. Ploile vor avea și caracter torențial, iar în regiunile sudice, estice și centrale**

**vor fi însoțite de descărcări electrice și izolat de grindină. Cantitățile de apă vor depăși 25…30 l/mp și pe arii restrânse 40…60 l/mp.** În zona montană înaltă, trecător, se vor semnala precipitații mixte, iar în cursul nopții, îndeosebi pe crestele Munților Apuseni și ale Carpaților Orientali, va fi lapoviță și ninsoare. **Vântul va sufla tare la munte, cu rafale de peste 100...130 km/h, cu precădere în zona înaltă a Carpaților Meridionali și Orientali. Temporar vor fi intensificări și în restul țării, cu viteze în general între 55...65 km/h, iar local în Transilvania, Muntenia, Dobrogea și Moldova de peste 70…80 km/h. Pe parcursul nopții treptat acesta va slăbi în intensitate, iar intensificări se vor mai semnala în nord-est și la munte.** Temperaturile maxime vor fi cuprinse între 10...11 grade în vest și 25...26 de grade în sud-est, iar cele minime se vor încadra, în general, între 3 și 10 grade.

**La Bucureşti,** vremea se va răci și va fi vântoasă. Cerul va fi mai mult noros, iar din orele amiezii vor fi averse și descărcări electrice. Cantitățile de apă vor fi cuprinse în general între 5 și 15 l/mp. Vântul va avea intensificări, iar la rafală se vor atinge viteze în general de 55...65 km/h, mai ales pe parcursul zilei. Temperatura maximă se va situa în jurul valorii de 21 de grade, iar cea minimă va fi de 6...8 grade.

***II. CALITATEA APELOR***

**Pe râurile interioare**

**S.G.A. Alba** informează că la data de 12.10.2020, în jurul orei 14:40, a fost semnalată o posibilă poluare a pârâului Noșlac (afluent de stânga al râului Mureș) în satul Căptălan din comuna Noșlac, fenomen manifestat printr-o culoare albicioasă a apei. Personalul S.G.A. Alba s-a deplasat la faţa locului pentru investigaţii și prelevare de probe de apă. Se va reveni cu informaţii.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 09-11.10.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită** în **data de 11.10.2020 la staţia BR-3 (comuna Cazasu, jud. Brăila).**

1. **În domeniul solului şi vegetaţiei**

**G.N.M.-C.J. Prahova** informează că la 11.10.2020, în jurul orei 11:00, s-a produs o poluare cu produs petrolier a 150 mp de sol și 120 mp de șanț betonat în zona orașului Boldești-Scăeni în urma avarierii conductei de pompare O.M.V. Petrom de la Parc 818 Boldești la stația de colectare, separare și distribuție a țițeiului Boldești-Scăeni. **Măsuri:** a fost oprită pomparea, a fost reparată conducta prin montare de șarnieră, a fost răspândit material absorbant, a fost vidanjat fluidul scurs, iar solul afectat a fost decopertat, urmând sa fie transportat la Stația de bioremediere Băicoi.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT